Aposta per la vida, aposta pel teu futur
18 de octubre de 2018

El joc en línia centra este mes d'octubre la campanya de prevenció que es realitza des de la Unitat de Prevenció Comunitària de Conductes Addictives de la Mancomunitat Camp de Túria, en el marc del Pla Comarcal de Drogodependències i altres Trastorns Addictius. El lema escollit per al desenvolupament d'esta campanya és "Aposta per la vida, aposta pel teu futur”.

Els estudis realitzats des del departament de la Psicologia de la Universitat de València, que compta amb la Unitat de Joc i Addiccions, posen en evidència xifres de joc en línia alarmants, sobretot entre els joves, un col·lectiu en què el problema de l'addicció s'està incrementant de forma notable.

Segons publica el diari Las Provincias, un estudi realitzat per la Universitat de València dirigit per Mariano Chóliz i Miguel Mazón el 2017 es van enquestar a més de 5.000 joves d'entre 15 i 19 anys en 82 instituts i centres de formació de la Comunitat Valenciana.

L'estudi va llançar que "entre els menors d'edat, més de la meitat, un 54% admet haver gastat diners en jocs d'atzar tot i que la llei prohibeix apostar als menors de 18 anys. Si extrapolem els resultats de l'enquesta a la població valenciana en aquesta franja d'edat,  significa que quasi 80.000 joves podrien estar ja confiant els seus escassos estalvis a l'atzar", asseguren en este article.

Igualment, la investigació va posar de manifest que prop d'un 2% dels menors enquestats presentaven indicadors de joc patològic. Segons l'article d'este diari valencià, si estes dades s'extrapolen a la població de la Comunitat Valenciana, "suposa una xifra estimada de més de 2.700 xics i xiques en perill d'addicció abans de la majoria d'edat. Ja entre els 18 i els 19 anys, el percentatge de joc a nivells malaltissos s'eleva al 5%, és a dir, més de 93.000 joves amb risc de caure en l'espiral de les apostes sense control”.

Els investigadors expliquen que una de les raons principals de l'increment de l'addicció dels joves al joc en línia és una conseqüència directa de la cada vegada més d'hora contacte dels joves al món digital. Segons la investigació universitària, "la immensa majoria dels que juguen per baix dels 18 anys ho fan amb apostes esportives des d'ordinadors, mòbils, tauletes o en màquines dels bars i salons".